
Ikt.szám: 46/8-3/2012.

J E G Y Z Ő K Ö N Y V

a Közbeszerzési Bizottság 2012.02.13-i nyílt üléséről

Helyszín: II., 282.

Időpont: 2012.02.13. 10:05.
A bizottság részéről jelen vannak:

Szabó György




Bizottsági elnök

Simonka Csaba dr.

Bizottsági tag
Fellegi Endre dr.

Bizottsági alelnök

Pálinkás Csilla dr.

Bizottsági tag

Szatmáryné Jähl Angéla

Bizottsági tag

Zsolnai József

Bizottsági tag

Távolmaradását előre jelezte:

Orbán Gyöngyi

Bizottsági alelnök

A meghívottak és a Főpolgármesteri Hivatal részéről jelen vannak:

A mellékelt jelenléti ív szerint.

Az ülést vezeti: Szabó György - elnök

A bizottsági ülés 6 fővel határozatképes. 

0. napirendi pont

Napirend

Szabó György: Tisztelettel és szeretettel köszöntök mindenkit, köszöntöm a bizottság tagjait, köszöntöm a megjelent főosztályok képviselőit, előterjesztőket. Ezennel a Közbeszerzési Bizottság február 13-i ülését megnyitom, megállapítom, hogy a bizottság 6 fővel van jelen, hiányzik Orbán Gyöngyi. A Bizottság határozatképes. Tájékoztatom a T. Bizottság tagjait, hogy a Jogi és Közbeszerzési Főosztály 7 előterjesztés megtárgyalására tett javaslatot. A Közbeszerzési Bizottság elnökeként magam két előterjesztést javaslok megtárgyalni. Ezen felül van az Egyebek napirendi pont, így 10 napirend szerepel a mai összejövetelünkön. Kérdezem a T. Bizottság tagjait, hogy a mai napirendi pontokkal kapcsolatban kívánnak-e észrevételt tenni?
Szabó György: Jelentkező, észrevételt nem volt, így a napirendi pont vitáját lezárom. Szavazás következik, aki a napirendi pontokkal egyetért, kérem, szavazzon igennel. Indítható a gép. 
14/2012.(02.13.) Közbeszerzési Bizottság határozata 

A Fővárosi Közgyűlés Közbeszerzési Bizottsága a napirendeket az alábbiak szerint fogadja el:
0. Napirend

1. A Fővárosi Önkormányzat fenntartásában működő oktatási intézmények integrált gazdálkodási rendszerének (IIGR) kialakítása nemzeti eljárási rend szerinti, hirdetmény közzététele nélküli tárgyalásos közbeszerzési eljárás lezáró előterjesztés (zárt)
Előterjesztő: Semjén Zsófia dr.
Előkészítő: Jogi és Közbeszerzési Főosztály, Informatikai Főosztály
2. „Városdekorációs munkák végzése Budapest Főváros Önkormányzata részére 2012. évben” tárgyú, nemzeti eljárási rend szerinti, általános egyszerű közbeszerzési eljárást lezáró döntés kérése (zárt)
Előterjesztő: Semjén Zsófia dr.
Előkészítő: Jogi és Közbeszerzési Főosztály, Üzemeltetési Főosztály
3. „Irodai papír, számítástechnikai kellékanyagok, írószer és egyéb irodaszer beszerzése a 2012. és 2013. évben” tárgyú, közösségi eljárási rend szerinti keret-megállapodásos közbeszerzési eljárás lezáró előterjesztés (zárt)
Előterjesztő: Semjén Zsófia dr.
Előkészítő: Jogi és Közbeszerzési Főosztály, Üzemeltetési Főosztály
4. „Budapest X.kerület, Újköztemető főbejárata előtti körforgalom, továbbá a körforgalomhoz közvetlenül kapcsolódó területen területrendezés kivitelezési munkái” tárgyú nemzeti eljárásrend szerinti nyílt közbeszerzési eljárás indításának jóváhagyása (zárt)
Előterjesztő: Semjén Zsófia dr.
Előkészítő: Városüzemeltetési Főosztály, Jogi és Közbeszerzési Főosztály
5. „Budapest X. kerület, Újköztemető főbejárata előtti körforgalom, továbbá a körforgalomhoz közvetlenül kapcsolódó területen területrendezés kivitelezésének lebonyolítása” tárgyú nemzeti eljárásrend szerinti nyílt közbeszerzési eljárás indításának jóváhagyása (zárt)
Előterjesztő: Semjén Zsófia dr.
Előkészítő: Jogi és Közbeszerzési Főosztály, Városüzemeltetési Főosztály
6. „Budapesti Központi Szennyvíztisztító Telepen 3. tisztítási fokozat tervezési és kivitelezési munkáinak elvégzése” tárgyú, közösségi eljárási rend szerinti, nyílt közbeszerzési eljárás, „Budapesti szennyvíziszapok hosszú távú kezelése, ártalmatlanítása, hasznosítása tárgyban Megvalósíthatósági tanulmány készítése” tárgyú, közösségi eljárási rend szerinti, nyílt közbeszerzési eljárás, „Budapesti Központi Szennyvíztisztító Telep és Kapcsolódó Létesítményei Kohéziós Alap projekthez kapcsolódó nyomdai, grafikai munkák végzése, kommunikációs, tájékoztatási, PR és konfliktuskezelési tevékenység ellátása” tárgyú, közösségi eljárási rend szerinti, nyílt közbeszerzési eljárás,„Budapesti Központi Szennyvíztisztító Telep és Kapcsolódó Létesítményei projekt megvalósításával kapcsolatos könyvvizsgálói feladatok ellátása” tárgyú, közösségi eljárási rend szerinti, keretmegállapodásos közbeszerzési eljárás bírálóbizottsági összetételek megállapítása (zárt)
Előterjesztő: Semjén Zsófia dr.
Előkészítő: Jogi és Közbeszerzési Főosztály, Városüzemeltetési Főosztály
7. „Budapesti Központi Szennyvíztisztító Telep és kapcsolódó létesítményei projekt - COL 3 LOT1 és LOT4 – Tehermentesítő gyűjtőcsatornák és kapcsolódó létesítményei munkáinak elvégzése” tárgyú közösségi eljárási rend szerinti közbeszerzési eljárásban bírálóbizottsági összetétel jóváhagyása (zárt)
Előterjesztő: Semjén Zsófia dr.
Előkészítő: Városüzemeltetési Főosztály, Jogi és Közbeszerzési Főosztály
8. A Közbeszerzési Bizottság 2012. évre szakértő megbízása
Előterjesztő: Szabó György
Előkészítő: Közbeszerzési Bizottság
9. Tájékoztatás a Közbeszerzési Bizottság 2012. évi ülésezései ütemtervéről
Előterjesztő: Szabó György
Előkészítő: Közbeszerzési Bizottság, Jogi és Közbeszerzési Főosztály
10. Egyéb

Szavazás: 6 igen,0 nem,0 tartózkodás

Felelős: Szabó György

Határidő: Azonnal

Határozathozatal módja: egyszerű többségű szavazás

Szabó György: Köszönöm szépen. Megállapítom, hogy a bizottság egyhangúlag támogatta a javasolt napirendi pontok megtárgyalását. 
Szabó György: Ezt követően tájékoztatom a jelenlévőket, hogy a Jogi és Közbeszerzési Főosztály 7 előterjesztést zárt ülésen javasolt megtárgyalni. A zárt ülésről szavazni kell. Aki egyet ért a Főosztály által előterjesztett napirendi pontok vonatkozásában a zárt ülésrendjével azt kérem, szavazzon igennel. Indítható a gép. 
15/2012.(02.13.) Közbeszerzési Bizottság határozata 

A Fővárosi Közgyűlés Közbeszerzési Bizottsága az 1-7. napirendi pontokat zárt ülés keretében tárgyalja.

Szavazás: 4 igen,2 nem,0 tartózkodás

Felelős: Szabó György

Határidő: Azonnal

Határozathozatal módja: minősített többségű szavazás 
Szabó György: Köszönöm szépen. Megállapítom, hogy 4 igennel és 2 nemmel a bizottság elfogadta a zárt ülésre vonatkozó tárgyalási rendet. Ilyen értelemben arra kérem mindazokat, akik az első napirendi ponttal nem érintettek, ideiglenesen fáradjanak ki!
Zárt ülés kezdete 10.17. órakor. 
Nyílt ülés folytatása: 11:20.
8. napirendi pont

A Közbeszerzési Bizottság 2012. évre szakértő megbízása

Előterjesztő: Szabó György

Előterjesztés előkészítő: Közbeszerzési Bizottság

Szabó György: Nyílt ülés keretében a 8.napirendi pontunk következik, amely a Közbeszerzési Bizottság szakértőjének további megbízásáról szól. Kérem dr. Aranyosi Richárdot, legyen szíves elhagyni a helyiséget! 
dr. Aranyosi Richárd a teremből kimegy.
Szabó György: Köszönöm szépen. Megadom a szót dr. Simonka Csabának.
dr. Simonka Csaba: Köszönöm Elnök úr. Számomra csak az nem derül ki az előterjesztésből, hogy mennyi az annyi, tehát mi lenne az a megbízási díj, amely ellenében fogalakoztatjuk az ügyvéd urat. Mennyi időre, és mondjuk jót lett volna, ha megbízási szerződés tervezet is esetleg itt van az előterjesztés mellékleteként, mert akkor valószínűleg jobban képet kaptunk volna mindenről, mármint az egész szerződéses feltételekről.
Szabó György: Világos. Válaszolok a kérdésre, minden kérdésre válaszolok.

Az elmúlt év folyamán hosszas idő végeztével sikerült a bizottság részére a szakértőt biztosítani. A bruttó megbízási díja 200 000 Ft, havonta és minden egyes ülésünk vonatkozásában, minden egyes napirendi ponttal kapcsolatban a teljesítésigazolás megtörtént, az által végzett munka dokumentálva van és a magam részéről, illetve a bizottság részéről eddig észrevétel a munkájával kapcsolatban nem fogalmazódott meg. Én szeretném továbbra is igénybe venni az ő ismeretét, tudását. Jelen pillanatban annyit kell tájékoztatásul elmondani a jelenlevőknek, hogy a Fővárosi Önkormányzatnak jelen pillanatban nincs elfogadott költségvetése, így a bizottságnak sincs, így egy előzetes elfogadást kérek Önöktől. Amint lesz elfogadott költségvetése a Fővárosi Önkormányzatnak, azt követően tudjuk a bizottság elé tárni a bizottság költségvetését, amelyben megfelelő keretösszeg áll rendelkezésre az Ő foglalkoztatására. A tavalyi év folyamán az ügyvéd úrral kötött szerződés tartalma nem változik, azt a tartalmat mindenki ismerhette, ennek a meghosszabbítása, tartalmi változatás nélkül meghosszabbításra kerül sor. Megadom a szót dr. Fellegi Endrének.
dr. Fellegi Endre: Köszön szépen. A szakértői megbízás néhány hónapja megy, ezalatt le kell vonni a következtetéseket, hogy hatékony nem hatékony, másrészt, hogy kellene másképp csinálni. Én ugye csak annyit látok belőle, hogy itt ül a Richárd, és néha bizonyos észrevételek tesz, olyan súllyal, mint ahogy azt mi tesszük, néhány jogi részletkérdést felvet, de én igazából más hatékony módon én nem látom, hogy ez munka segítené a mi döntésünket. Egy nyolcadik tagként ül itt, nem havi tiszteletdíjért, hanem havi 200.000 Ft-ért, ennyi különbséget látok és ráadásul még nem is dönt és nem is mindig mondja el a véleményét, csak néhány esetben.  Amikor a Farkas Györgyi előadta, hogy vannak ezek a COL-ok, amelyek nagyon zűrösek és legyen bizottság, akkor kiderült, hogy azt Ő se vállalja, és én sem vállaltam, mert tudta azt, hogy itt több ezer oldalt kéne átnézni. Ez olyan szakmai feladat, amely rengeteg időt vesz igénybe, ekkor javasolta, hogy ez tipikusan egy olyan feladat lenne, amelyet a szakértő elvégezhet. Mondok egy másik példát, volt nem is olyan régen ez a csepeli beruházás, ahol a telepre nem tudtuk bemenni, és mindenféle jogi meg ingatlan jogi, meg egyéb problémák voltak. Én azt mondtam, hogy ne döntsük ebben, mert lehet, hogy közbeszerzésileg rendben van ez a dolog, de akkor ügyvédi irodák egymásnak esnek és mindenféle perek vannak, ne döntsük el már  a pereket. Ami kilóg egy kicsit a közbeszerzésből és más jogi keretekbe kell vizsgálni a dolgot ott is jó egy szakértő, tehát adott konkrét ügyekben kérjük meg a szakértőt, ne arra hogy nézze át az olyan ügyeket, amelyekben mind a hetünknek semmi problémája nincs. Ez így felesleges. Tehát kifejezetten a problémás ügyeket. Vagy mondok egy másikat, nagyon elterjed ma már a közbeszerzéseknek az utóellenőrzése, amit jogszabály is előír és az uniós pénzek elhasználásánál egy kötelezettség. Mind a különböző, ilyen közreműködő szervezetekbe komoly check-list-et kell kitöltenie arra vonatkozóan, hogy a közbeszerzés megfelel-e az uniós elveknek. Nagyon érdekes, nem azt nézik, hogy a magyar, hanem az uniós elveknek megfelel-e. Ha például egy szakértőnek azt a feladatot tűzzük ki, hogy ezeket az előttünk levő eljárásokat hasonló technikával, mindegyiket nézze meg és mindegyikről csináljon egy ilyen csekk listát, akkor például az is kiderül, hogy a pótmunka tényleg pótmunka-e vagy az az eljárás, amit mi akarunk, annak a dokumentumai tényleg meg vannak-e és lehetséges-e azt lefolytatni, tehát minden egyes eljárásnál jogilag érzékeny kérdéseket lehetne kibeszélni. Van nekünk minden egyes eljárás végén egy megfelelőségi tanúsítvány, amelyet rendszeresen kritizálok, hogy az ég adta egy világon semmit sem ér, mert aláírják csak. Szerintem akkor lenne értelme az egésznek, ha egy szakértő azt mondaná, hogy minden egyes eljárásnál a jogilag érzékeny pontokat kivesézné és akkor azt elöl hagyná, hogy igen ez szerintem problémás, vagy azt mondaná, hogy azért nem problémás, mert ez ilyen. Tehát valamilyen konkrét szakmai feladat legyen, ne az legyen, hogy általában itt ül és akkor néha az észrevételt olvassa, mert ez így nem hatékony. Át kell nézi a szerződését, de azért 200.000 Ft-ért ez azért belefér. Köszönöm.
Szabó György: Köszönöm szépen. Megadom a szót dr. Havas Zsófiának.
dr. Havas Zsófia: Köszönöm szépen. Nekem gyakorlati javaslataim lennének ezzel kapcsolatban. Egyrészt, hogy ezek a megbízási szerződések az ÁSZ-nak és valamennyi egyéb szervezetnek kedvenc témáivá váltak, úgy hogy én úgy gondolom, hogy magas labdát nem célszerű feladni. Kettő, ha már mégis úgy dönt a bizottság, hogy szakértőt kíván alkalmazni, akkor ezt csak olyan módon érdemes megtenni, hogy amikor beterjesztik a bizottság elé, akkor minden létező papírral fel van ruházva, beleértve a szerződés tartalmát, a feladatok meghatározását, a teljesítés igazolás vonatkozásában a megbízottat, stb. és ha erről van szó, akkor már célszerű jelen helyzetben írásbeli feladatokat adni, illetve ezeknek a teljesítését figyelembe venni. Az előző ciklusban is volt a közbeszerzési bizottság mellet jogi szakértő, aki minden bizottsági ülésen közreadta azokat az észrevételeket, amik az adott napirendhez kapcsolódtak. Mit miért tartott jónak, vagy elfogadhatónak, vagy el nem fogadhatónak. Én úgy gondolom, hogy a mai  körülmények között, amikor mondjuk egymás után bukja meg a főváros a Közbeszerzési Döntőbizottságnál a kiírt közbeszerzési eljárásokat és már több milliós buktánál tartunk, akkor kifejezetten célszerű egy olyan független, vagy mondjuk akár a bizottság által megbízott szakértő, különös tekintettel arra, hogy eddig a bizottság tagjai nem vettek részt a bírálóbizottság munkájában, aki mondjuk ezeket az eljárásokat átnézi, a szakmai részletek elolvassa és erről tájékoztatja a bizottságot írásban lehetőleg, hogy később ne legyen támadási felület. Na, ennek lenne, én úgy gondolom, értelme. Tehát ha javaslatot lehet tenni, így kívülről én azt javasolnám, hogy amikor elfogadják a Fővárosi Önkormányzat költségvetését, akkor egy komplett felruházott előterjesztésben, szerződés melléklettel lenne célszerű ezt visszahozni.

Szabó György: Köszönöm szépen. Megadom a szót dr. Simonka Csabának.
dr. Simonka Csaba: Köszönöm szépen. Konkrétumokkal lennék a szakértő úr eddigi tevékenységével kapcsolatban. Kapcsolódnék Fellegi alelnök úrhoz annyiban, hogy amikor voltak ezek a botrányos közbeszerzési eljárások, amikor mindenképpen megállapították a törvénysértést , én azt gondolom, hogy akkor fel kellett volna szólalnia. Én is azt látom, hogy ül bizottsági üléseken, nem nagyon szólal meg, illetve azt hiszem, hogy kettő-három ügyben hallottam az Ő véleményét. Minden esetben a Közbeszerzési Főosztály az, aki a közbeszerzési kérdésekre reagál. A bizottság szakértőnek nem a bizottság elnökének, hanem a mi felfogásunk szerint, a bizottság munkáját kell segítenie. Én ezt nem érzékeltem. Tekintettel arra, hogy van összehasonlítási alapunk, hiszen az előző ciklusban volt egy bizottsági szakértő ügyvéd hölgy, aki szinte minden egyes előterjesztéshez hasznos észrevételeket tett és ott is mindig bizottsági ülésen. A munkát nem látom nagyon, ami indokolná ezt a szerződést.  Amit képviselő asszony is mondott, bizony az Állami Számvevőszék az ilyen megbízásokat árgus szemmel figyeli, főleg a fővárosban és nem lenne az jó, hogy ha az újságok címoldalára kerülnénk akár ebben az ügyben is. 
Szabó György: Köszönöm szépen. Megadom a szót Zsolnai Józsefnek.
Zsolnai József : Köszönöm szépen Elnök úr. Sok megfontolandó van abban, azokban a felszólalásokban amit Fellegi úr, mind Simonka Csaba, mind pedig képviselő asszony is tett. Nekem lenne egy áthidaló javaslatom: Egészítsük ki a szakértő megbízási szerződését, hogy a jövőben a bírálóbizottsági üléseken Ő képviseli a bizottságot, és akkor a Csaba felvetésére megvan a megoldás. A bírálóbizottsági üléseken Ő ott ül és képviseli a bizottságot és erről ad egy tájékoztatást, amit képviselő asszony is mondott, ez egy teljesen korrekt felvetés, ezt messzemenően én is tudom támogatni, egészítsük ki a szerződést ezzel, annál is inkább ez szerencsésebb megoldás, mert a bizottság részéről mindig van képviselet. Mi nem mindig érünk oda, ezt mindenki tudja, a képviselők leterheltsége mondjuk nem ugyanaz, mint mondjuk az ez előtti ciklusban is volt, hiszen fele annyian látjuk el ugyanazt a munkát nagyságrendileg, én azt gondolom, hogy akkor mindig ott tud lenni a kellő figyelem az adott bírálóbizottsági ülésen és a bizottságot folyamatosan tudja tájékoztatni. Egyébként életszerű volt mindegyik, amit a Fellegi úr is felvetett és ezeket teljes értelmesnek én megfontolandónak tartom. Köszönöm.
Szabó György: Köszönöm szépen. Megadom a szót dr. Simonka Csabának. 
dr. Simonka Csaba: Csak egy jogi dolog. A törvény szerint ahol a döntéshozó testület, akkor a testület tagja tanácskozási joggal vehet rész a bírálóbizottságban. Az illető az nem tag. Kérem a Főosztályvezető asszonyt idézze a törvényt pontosan. 
Szabó György: Megadom a szót dr. Semjén Zsófiának.
dr. Semjén Zsófia: Köszönöm szépen. Szerintem egyértelmű. Van egy általános összeférhetetlenségi szabály az új törvény 22.§ (5) bekezdésében található: „Az ajánlatkérő nevében az eljárást lezáró döntést meghozó személy nem lehet a bírálóbizottság tagja.” Tehát van egy általános összeférhetetlenség.  „Testületi döntéshozatal esetén- ez vonatkozik a közgyűlésre és a bizottságra - a döntéshozó kizárólag tanácskozási joggal rendelkező személyt delegálhat a bírálóbizottságba. Azaz nem tagot, hanem bárkit, akit ő delegálhat a saját képviseletére, tanácskozási joggal, az én értelmezésem szerint. Én azt gondolom, hogy a törvényhozónak az is szándéka volt, hogy a politikát az előkészítésből kizárja. Nem véletlenül nem említ tagot, mert akkor ellentmondásba lenne az alap, az általános összeférhetetlenséggel, hogy a döntéshozó ne legyen előkészítő.  „Testületi döntéshozatal esetében név szerinti szavazást kell alkalmazni. „  Én azt gondolom, hogy ez egy kiváló megoldás arra, hogy maga a bizottság delegáljon egy szakértőt arra, hogy akinek az lenne az állandó feladata, hogy a bírálóbizottságban részt vegyen. A bizottsági tagok hozzá fordulhatnak kérdésekkel, ez a bizottság munkáját megkönnyíti, információhoz juthatnak és nincs polemizálás arról, hogy éppen az adott eljárásban ki vegyen részt, melyik politikus vegyen részt az előkészítésben, Én azt gondolom, hogy ez egy teljesen jogszerű és a munkát elősegítő megoldás lenne, ezért ezt támogatom. Köszönöm.
Szabó György: Köszönöm szépen. Megadom a szót dr. Simonka Csabának.
dr. Simonka Csaba: Köszönöm szépen. Nekünk alapvetően a megbízási szerződéssel volt problémánk, tehát nem tartottuk indokoltnak a szakértő úr megbízását, főleg ismerve már a megbízási díjat is. A másik kérdés a bírálóbizottságban való tagi vagy képviselői részvételt illeti, e kérdésben a frakcióvezetők valamilyen megállapodásra fognak jutni. Tehát ne itt dőljön most ez a kérdés, hogy most ebben mi lesz. Csak hozzá teszem, hogy addig nem volt probléma, amíg ez a lehetőség nyitott volt minden képviselőnek. A problémák, majd csak azután következtek, hogy  ezt a lehetőséget elvették, de hangsúlyozom, hogy az előterjesztésben nem ez a kérdés, hanem az, hogy figyelemmel a korábbi megbízásra annak indokoltságára, vagy indokolatlanságára és figyelemmel a megbízási díj összegére is nem láttuk azt a mögöttes munkát, amit az ügyvéd úr végzett. A szakértőnek nem a bizottsági elnököt, hanem a bizottságot kell kiszolgálnia és inkább a főosztály volt az, aki jogi kérdésekben az álláspontját elmondta. Én azt gondolom, hogy ezért az összegért egy kicsit többet kellet volna tenni. Köszönöm.
Szabó György: Köszönöm szépen mindenkitől, aki véleményt fogalmazott meg. A magam felvezetőjében annyit összefoglalóként elmondtam, hogy az ügyvéd úr minden egyes napirendi pont vonatkozásában írásos anyagot tett le az asztalra, ezeket jószerével vagy én mondtam el a bizottsági ülés alkalmával, vagy Ő mondta el. A szakértő az én felfogásom szerint egy állandó segítője mind bizottságnak, mind az elnöknek és az a célja, hogy lehetősé szerint a Főváros érdekében a lehető legkisebb hibával szülessenek döntések. Én magam nem vagyok közbeszerző, tehát nekem mindenképpen segítségre van szükségem. Én azt gondolom, hogy amit megfogalmazott, vagy én megfogalmaztam az mindenképpen az eljárások eredményességéhez hozzájárult. Ügyrendben kért szót dr. Simonka Csaba.
dr. Simonka Csaba: Köszönöm Elnök úr! Az lenne az áthidaló javaslatom, hogy halasszuk el ennek a napirendi pontnak a tárgyalását. Meg szeretnénk ismerni konkrétan azokat a munkákat, amelyeket végzett, most nem vagyunk abban a helyzetben, hogy ebben a kérdésben egzat módon tudjak dönteni és amennyiben a többiek is támogatják, akkor ebben most ne hozzunk döntést. Ez lenne az ügyrendi javaslat.

Szabó György: Az ügyrendről szavazni kell. Megadom a szót Szatmáryné Jähl Angélának ügyrendben. 
Szatmáryné Jähl Angéla: Az ügyrendi javaslathoz lenne kérdésem: akkor most ezzel a döntéssel megszakítunk egy meglevő szerződést, egy újrakötést? Én arra szeretném kérni a képviselő társaimat, hogy amennyiben lehet, legalább oly módon tegyük meg ezt, hogy egy meghatározott határideig egy, vagy két hónapig hosszabbítsuk meg és utána hozzuk vissza, mert akkor ezzel egy folyamatot szakítunk meg, amelyet utána nem lehet pótolni.
dr. Havas Szófia: Meddig szól a mostani szerződés.
Szabó György: Költségvetési évhez kötött.
dr. Havas Szófia: Egzaktul ott van, hogy lejár ekkor és ekkor vagy határozatlan idejű, és fel lehet mondai 30 vagy 60 napra, valami csak van a szerződésben, hogy mikor ketyeg le. 
Szabó György: A logikája csakhogy mindenki számára érthető legyen ebben a pillanatban a Fővárosnak nincs költségvetése, a bizottságnak nincs költségvetése.
dr. Havas Szófia: De mikor jár le a mostani szerződése? 
Szabó György: Hívjuk be dr. Aranyosi Richárdot!
dr. Simonka Csaba: Ha valóban lejár most a szereződés, akkor támogatom, hogy hosszabbítsuk meg, ha nem, akkor nincs indítvány.
Szabó György: Lejárt.
dr. Simonka Csaba: Akkor hosszabbítsuk meg! 
dr. Havas Szófia: De mikor járt, vagy jár le? Hát nem tudjuk, hogy mikor lesz ilyen előterjesztés, csak kérdezem.
dr. Semjén Zsófia: December 31-én járt le. 
dr. Havas Szófia: És ma sokadika van. 
Szabó György: Megadom a szót Dr. Fellegi Endrének.
dr. Fellegi Endre:  Én egyetértek dr. Simonka Csaba ügyrendi javaslatával, hogy nyilvánvalóan legyen egy hosszabbítás. Az ügyrendi javaslatot azzal indokolta, hogy ismerjük meg az eddigi tevékenységet, én ehhez hozzáteszem, hogy legközebb, amikor ide kerül a bizottság elé, akkor legyen egy szerződéstervezet, egy pontosan kimunkált szakmai feladat. Elég sok ötlet hangzott el, az értékesebbjei legyenek benne és akkor már egy hatékonyabb szerződést tudunk csinálni.  Beszéljünk meg egy határidőt ameddig ezt meg tudjuk csinálni, a májust az túl hosszúnak érzem. Köszönöm szépen. 
dr. Havas Szófia: És kapott pénzt a lejárt szerződése ellenére.
Szabó György: Nem kapott. 
dr. Simonka Csaba: Azt támogatom, amit Angéla mondott, hogy hosszabbítsuk meg, hogy legyen egy jogalap március 31-ig és akkor nézzük meg az eddig feladatit és határozzunk meg konkrét feladatokat, amit számon lehet kérni.  
Szabó György: Szavazzunk! Az előterjesztés vonatkozásában a hozzászólók javaslatát figyelembe véve a közbeszerzési bizottság úgy dönt, hogy 2012. március 31-ig meghosszabbítja Dr. Aranyosi Richárd szakértő megbízási szerződését és  2012. március 31-e előtt a Bizottság elé egy kidolgozott megbízási szerződés tervezetet nyújt be és az eddig munkájával kapcsolatban egy összefoglaló anyagot nyújt be a Bizottság elé.
dr. Havas Szófia: Azt nem tudom, hogy az feltétel, hogy legyen költségvetés? 
Szabó György: Költségvetés nélkül nincs szerződés.
dr. Havas Szófia: Célszerű, ugye!
dr. Fellegi Endre: Csökkennek a bizottsági keretek, nem tudjuk lesz –e rá pénz.
dr. Havas Szófia: Hát ez az. Elméletileg március 31-ig kéne lenni költségvetésnek.
dr. Fellegi Endre: Március 31-ig már törvény szerint is kell lennie. 
Szabó György: Ezzel az összefoglalóval kérném a Bizottság tagjait, hogy támogassák az előterjesztést. Szavazzunk. Kérem indítani a gépet. 

A Közbeszerzési Bizottság úgy dönt, hogy 
1. A 2012. évi költségkerete terhére ismételten, változatlan feltételekkel külső, független szakértőt bíz meg a Bizottság előkészítő-, végrehajtó-, ellenőrző tevékenységét segítő feladatainak ellátására Dr. Aranyosi Richárd ügyvéd személyében 2012. március 31-ig, ezt megelőzően a Bizottság újra tárgyalja a szakértő megbízásának ügyét.
2. Felhatalmazza elnökét a megbízási szerződés aláírására Budapest Főváros Főpolgármesterének 502/2011. sz. intézkedése figyelembevételével a szerződéstervezet jóváhagyását követő naptól 2012. március 31-ig.

Szavazás: 6 igen,0 nem,0 tartózkodás

Felelős: Szabó György

Határidő: Azonnal

Határozathozatal módja: egyszerű többségű szavazás

9. napirendi pont

Tájékoztatás a Közbeszerzési Bizottság 2012. évi ülésezései ütemtervéről

Előterjesztő: Szabó György

Előterjesztés előkészítő: Közbeszerzési Bizottság, Jogi és Közbeszerzési Főosztály

Szabó György: A kilences számú napirendi pontunk egyfajta menetrend a bizottsági ülésekre vonatkozólag. A napirend pont javaslat egyeztetve lett a Jogi és Közbeszerzési Főosztály vezetőjével, illetve dolgozóival, képviselőivel. Kérdezem a Tisztelt Bizottság tagjait, hogy a javasolt ülések vonatkozásában van-e észrevétel. Megadom a szót Szatmáryné Jähl Angélának. 
Szatmáryné Jähl Angéla: Én a következő ülés időpontját kérdezem, ma van 13-a, február 20-a a jövő hét és utána jön megint egy. 
Szabó György: Ez az egyeztetések során kiderült. Olyan előterjesztések vannak napirenden, amelyek a mai ülésre lettek betervezve, de nem sikerült olyan szintre hozni, hogy azt a bizottság megtárgyalhassa, ezért amikor elkészültek már lehetett látni, hogy jövő héten hétfőre bizonyos ügyekben döntést, négy ügy vonatkozásában döntést kell hozni, ezért került be a február 20-a.

Szatmáryné Jähl Angéla: Nekem volna egy olyan tiszteletteljes kérdésem a bizottság tagjaihoz, hogy mivel az  előzetes listában nem volt benne a 20-iai , volna –e arra mód, hogy 11 órára tegyük kivételesen 10 óra helyett, mert nekem felügyelő bizottságom lenne 10 órakor.

Szabó György: Azt mondanám, hogy itt a 20-a napjáról van szó ez az előterjesztés az egész évről szól ettől kezdve. A 20-a vonatkozásában, amikor kiküldöm a konkrét napirendi pontokat, akkor ott lehet 11 óra a kezdés időpontja.  Itt, ebben az előterjesztésben egy menetrendről van szó, a menetrendet kérném tisztelettel támogatni, mert ehhez a tárosztályok és mindenki más is tud csatlakozni, ezért ez egy fontos menetrend. Az adott 20-ával kapcsolatban természetesen lehet 11 órakor kezdeni, de ezt nem ebben az előterjesztésben döntenénk el. Kérdezem a Tisztelt bizottság tagjait, hogy kívánnak-e az előterjesztéssel kapcsolatban kérdést vagy észrevétel tenni? Megadom a szót Szatmáryné Jähl Angélának. 
Szatmáryné Jähl Angéla: Nem én most nem akarok semmit kérdezni.
Szabó György: Köszönöm szépen, aki a javasolt menetrenddel egyetért, azt kérem, szavazzon igennel. Indítható a gép. Megállapítom, hogy Dr. Simonka Csaba elhagyta az üléstermet. 
24/2012.(02.13.) Közbeszerzési Bizottság határozata 

A Közbeszerzési Bizottság a javasolt 2012. évi ülésezési tervet tudomásul veszi:
február 20. 
február 27. (Kgy. időpontjára tekintettel)
március 12. 
március 26. (Kgy. időpontjára tekintettel)
április 2. 
április 23. (Kgy. időpontjára tekintettel)
május 7. 
május 21. 
június 11. 
június 25. (Kgy. időpontjára tekintettel)
július 9. 
augusztus 27. (Kgy. időpontjára tekintettel)
szeptember 10. 
szeptember 24. (Kgy. időpontjára tekintettel)
október 8. 
október 29. (Kgy. időpontjára tekintettel)
november 12. 
november 26. (Kgy. időpontjára tekintettel)
december 10. 

Szavazás: 5 igen,0 nem,0 tartózkodás

Felelős: Szabó György

Határidő: Azonnal

Határozathozatal módja: egyszerű többségű szavazás

Szabó György: Köszönöm szépen, megállapítom, hogy 5 igennel a javaslatot elfogadta. 
10. napirendi pont

Egyéb

Szabó György: Az egyebek napirendi pont vonatkozásában az új Kbt. egyértelműen fogalmaz. Főosztályvezető asszonytól már hallottunk idézetet. Kérem a Tisztelt Bizottság tagjai, illetve megkérem a Főosztályvezető asszonyt, hogy még egyszer ismételje meg a bírálóbizottságokra vonatkozó Kbt. rendelkezés pontos szövegét.

dr. Fellegi Endre: Meg tudja mindenki nézni a pontos szöveget.
Szabó György: Kérdezem a Tisztelt Bizottság tagjait, hogy az egyebek napirendi pontban kívánnak-e kérdést feltenni. Megadom a szót Zsolnai Józsefnek.
Zsolnai Józsefnek: Köszönöm szépen. Simonka Csaba éppen elment, de a mondatom Őt is érinti, de majd nyilván értesül róla. A következő, én azt teljesen indokolatlannak tartom, sőt cirkusznak tartom, hogy frakcióegyeztetés lesz arról, hogy szakértőt delegáljuk-e bírálóbizottsági ülésre. Ehhez frakcióvezetői egyeztetés finoman szólva, ezt ahhoz tudom hasonlítani, amikor – azzal a közhellyel élve - ágyúval lövünk verébre.  Ezt én abszolút indokolatlannak tartom. Amit Ö konkréten felvetett, hogy a bizottságnak nincs konkrét tudása a bírálóbizottsági történtekről, azt a szakértő tökéletesen ki tudja nekünk elégíteni, teljes mértékben. A megbízási szerződés vonatkozásában egy olyan tartalmi elem kerül bele, ami még hangsúlyosabbá teszi az Ő szerepét és tevékenységét. A másik dolog – túl azon, amit a Fellegi Endre is említ – amit én csak támogatni tudok, a felvetését avval is kiegészíthetjük - Elnök úr - a megbízását, hogy minden olyan feladatban eljár, amit a bizottság az ülésen a részére megfogalmaz. Amit Endre is mondott, hogy van egy tulajdonjogi probléma, akkor Őt megkérjük, hogy járjon utána, nézze meg, erősítsen meg minket, szerezzen be olyan információkat, amelyek nem állnak rendelkezésre, erősítsen meg minket abban, hogy az általunk tudottak helyesek vagy helytelenek, vagy egyéb más körülmény is van. Tehát ezekkel javaslom, hogy egészítsük ki. Köszönöm.

Szabó György: Megadom a szót Szatmáryné Jähl Angélának.
Szatmáryné Jähl Angéla: Köszönöm szépen én azt szeretném kérdezni, hogy sikerült-e összeállítani a közbeszerzési tervet 2012 évre.

dr. Semjén Zsófia: Még nincs kész.
Szabó György: Köszönöm szépen. Zsolnai Józsefnek adom meg a szót.
Zsolnai József: Még egyetlen egy dolog van. Főosztályvezető asszony, kaptunk egy olyan ígéretet, hogy az új közbeszerzési törvénnyel kapcsolatos tájékoztatót – amit tulajdonképpen a főosztály már elkészített - megkapjuk elektronikus formában. Lehet, hogy nekem kerülte el a figyelmemet- bár kizártnak tartom- én még nem kaptam meg. Legyenek szívesek ezt a rendelkezésünkre bocsátani. Köszönöm.

Szabó György: Köszönöm. Kérdezem a Tisztelt bizottság tagjait, az egyebek napirendhez kívánnak-e kérdést feltenni? Kérdés nem lévén a mai bizottsági ülést ezennel bezárom, köszönöm mindenkinek az aktív közreműködést. Mindenkinek további szép napot kívánok. Találkozunk egy hét múlva 11 órakor. 

11.55 órakor az elnök az ülést lezárta. 

Budapest, 2012.01.23.

